În anul 2007 a câștigat două medalii de argint pe echipe la Campionatul European, apoi la Campionatul Mondial. În anul următor a participat la Jocurile Olimpice de la Beijing. A trecut succesiv de norvegianul Sturla Torkildsen, francezul Ulrich Robeiri, olandezul Bas Verwijlen și spaniolul José Luis Abajo. L-a învins clar în finală pe francezul Fabrice Jeannet și a câștigat primul titlu olimpic italian la spadă după cel câștigat de Giuseppe Delfino la Jocurile Olimpice din 1960. La proba pe echipe Italia a cedat în fața Franței în semifinală și a întâlnit China în „finala mică”. La scorul 33–22 în favoarea Italiei Tagliariol a căzut și a trebuit să fie înlocuit de Stefano Carozzo. În cele din urmă, Italia s-a impus cu scorul 45–33, aducând lui Tagliariol a doua medalie olimpică.